####### Vuosi 2021 OAJ:n Pohjois-Pohjanmaan alueyhdistys ry:ssä

Alueyhdistys on toiminut aktiivisesti sääntöjensä ja toimintasuunnitelmansa mukaan. Se on pitänyt yhteyttä työnantajiin, Pohjois-Pohjanmaan liittoon, aluehallintovirastoon, alueen kansanedustajiin sekä mediaan, ja osaltaan vaikuttanut siihen, että OAJ koetaan vahvaksi ja arvostetuksi järjestöksi. Alueyhdistys on pyrkinyt vaikuttamaan opetusalan ajankohtaisiin asioihin ja niiden valmisteluun jäsenistön parhaaksi. Alueyhdistys on järjestänyt koulutusta aktiivitoimijoille, jäsenyhdistyksille ja niiden jäsenille. Yhdistys on järjestänyt kulttuuri- ja liikuntatoimintaa huomioiden eri opettajaryhmät sekä alueyhdistyksen koko toiminta-alueen. Yhdistys on tukenut jäsenyhdistyksiään antamalla neuvotteluapua sekä taloudellista tukea edunvalvontaan ja koulutuksien järjestämiseen. Alueyhdistyksen järjestämiin koulutuksiin ja tapahtumiin osallistui yhteensä 1941 henkilöä. Edelleen jatkuneesta koronapandemiasta huolimatta koulutus- ja muita tapahtumia pystyttiin järjestämään lähes normaaliin tapaan hyödyntäen etäyhteyksiä. Joitakin tilaisuuksia jouduttiin kuitenkin perumaan, suurimpana niistä Karttakepin katkojaiset. Etäkokousten ja -tapahtumien johdosta kilometrikorvausten, tilavuokrien ja kokoustarjoilujen kulut jäivät tavanomaista pienemmiksi vahvistaen näin yhdistyksen taloustilannetta. Yhdistys on osallistunut OAJ:n toimitilojen hallinnointiin huoneistotoimikunnan kautta, sekä maksamalla huoneiston kuluja OAJ:n omistusosuuden (50 %) mukaan. OAJ:n Oulun paikallisyhdistys OPY erosi alueyhdistyksestä vuoden 2021 alussa. Neuvotteluja yhteistyöstä ja mahdollisesta OPYn liittymisestä takaisin alueyhdistykseen käytiin vuoden aikana muutaman kerran OAJ:n järjestöjohtaja Pasi Pesosen johdolla, mutta tuloksetta. Ero kiristi hieman osaltaan yhdistyksen taloutta, sillä jäsenmaksupalautusten määrä laski, mutta kulut eivät laskeneet samassa suhteessa. Alueyhdistys toimi aktiivisesti OAJ:n järjestöuudistuskeskustelussa, jossa pohdittiin alueyhdistysten lakkauttamista ja niiden toiminnan muuttamista verkostomaiseksi, jolloin yhdistysten virallinen asema olisi muuttunut epämääräiseksi tehtävien säilyessä kuitenkin ennallaan. Keskusteluissa todettiin useaan otteeseen, että Pohjois-Pohjanmaalla alueyhdistys toimii esimerkillisesti ja muutos verkostoksi olisi ollut heikennys nykytilanteeseen. Alueyhdistyksen kanta oli, että alueyhdistykset toimivat hyvin nykyisessä muodossaan, eikä niitä tule lakkauttaa. Alueyhdistyksen laatima kannanotto alueyhdistysten lakkauttamista vastaan lähetettiin kaikkien alueyhdistysten ja niiden valtuutettujen vapaasti käytettäväksi. Kannanotolla oli merkittävä vaikutus siihen, että suunnitelmat hylättiin OAJ:n valtuuston kokouksessa.

- 4. Jäsenyhdistykset

OAJ:n Pohjois-Pohjanmaan alueyhdistykseen kuuluvat yhdistyksestä 1.1.2021 alkaen eronnutta Oulun paikallisyhdistystä lukuun ottamatta kaikki opettajaryhmät Pohjois-Pohjanmaan alueelta, kuten Yleissivistävät opettajat (YSI), OAJ:n ammatilliset opettajat (OAO), Varhaiskasvatuksen Opettajien Liiton jäsenet (VOL) ja Yliopistojen opetusalan liiton jäsenet (YLL). Alueyhdistyksen jäsenyhdistyksinä ovat seuraavassa taulukossa luetellut yhdistykset.